钦定古今图书集成/理学汇编/学行典/第242卷 > 张敞
## 钦定古今图书集成/理学汇编/学行典/第242卷 > 张敞

按《苏州府志》：“张敞，字文理，长洲人，世居葑溪。父灏，字
思本，成化壬寅，郡饥，出粟赈济。县令义之，命董治邑
学庙。灏竭心力趋事，得赐章服。敞承藉前规，能自饬
励，昧爽率佣奴操畚锸，趋田中力作，课督窳勤，莳艺
耘耨，咸有成法。视他农岁倍入，家用是大昌。一乡人
举以为赋长。他长乡赋者，每破产以偿，官且多逋，乡”
小民咸病其多收，独敞所征发，常先期办集。郡县大
夫称其才，或举疑事相质，敞必以正对。有所委属，辄
殚力为之，资费取诸家无少吝。又善匿名迹，往往事
竟而人不知其德。性至孝，父病疽，创甚，亲自吮毒疽，
赖以痊。事母薛，夙夜靡懈。痛父早殁，每吁天虔祷曰：
“使我母寿享百岁，方遂吾愿。”既而母果得百岁而殁。
敞年七十馀，犹孺慕毁瘠，祥除之后，悲思不已，遂遘
疾卒。敞居常日手一编，每对客必商论古昔名言懿
则，可以为后人训式者。又勇于利济，妹寡而贫，迎养
于家。里有烈妇陆以节死，敞礼葬之，仍列其行于郡
守胡缵宗，命吏致祭，其他死不能掩者赙之槥椟旅
榇莫返者赍之。遣送亲故，以缓急赴告者，无不如数
应之。建桥梁以利涉，立义塾以广教道。遇遗金，物色
其人还之。仁心义举，大率如此。太仆卿都穆作《传》，兵
部主事袁衮表墓。